IISRAELI MÄED
Tere tulemast sarja Iisraeli mäed viimasele ühisele palvereisile.
Käesolevas saatesarjas valmistame Iisraeli mägesid palves
Iisraeli põhjapoolsete hõimude ehk Efraimi naasmiseks.
Lase oma Pühal Vaimul juhtida meie tänastki reisi, Jeesus!
Eelmisel korral tulime palvetama siia Jeruusalemma Õlimäele,
kuhu Jeesus Taevast naaseb.
Tänasime juba selle eest, et kui Jeesus naaseb,
kukutatakse kurjuse võim ja Tema omad pärivad maa.
Seekord jätkame reisi taamal nähtava Templimäe juurde
ja suuname pilgu juba Jeesuse tulevale kuningriigile.
Täname selle tähenduse eest rahvaile ja Iisraeli hõimudele.
See on meie 21. ühine palvereis.
Esimese seitsme reisi ajal eemaldasime kive
Iisraeli põhjapoolsete hõimude ehk Efraimi naasmise teelt,
tunnistades patte,
mis viisid põhjapoolsete hõimude pagendamisele oma maalt.
Järgmisel seitsmel palvereisil kuulutasime Iisraeli mägedele tõotusi,
mis Piiblis nende kohta on öeldud.
Viimasel seitsmel palvereisil oleme vallutanud Vaimus maad,
tänades Jumalat selle eest, mida Ta on siin teinud
ja mida veel edaspidi teeb.
Seekord lõpetame oma ühiste palvereiside sarja
Suure Kuninga linnas Jeruusalemmas.
Räägime sellest teel täpsemalt.
Jeesus tuli viimasel korral Jeruusalemma Jeeriko kaudu.
Kuus päeva enne paasapüha saabus Ta Õlimäe taha Betaaniasse.
Seal elasid Marta, Maarja ja Laatsarus,
kelle Jeesus oli veidi varem surnuist üles äratanud.
"Siis sai suur hulk juute teada, et Jeesus on seal,
ja nad ei tulnud mitte üksnes tema pärast,
vaid et näha saada ka Laatsarust,
kelle ta oli surnuist üles äratanud." Jh 12:9
Jeesus oli ühe öö sõprade juures
ja sel õhtul võidis Maarja Teda hinnalise nardisalviga.
"Järgmisel päeval kuulis pühadeks kogunenud suur rahvahulk,
et Jeesus tuleb Jeruusalemma,
ja palmipuude oksi võttes läks rahvas välja talle vastu ja hüüdis:
'Hoosanna! Õnnistatud olgu, kes tuleb Issanda nimel,
Iisraeli kuningas!' Jh 12:12-13
Räägi, Mia, kus me nüüd oleme?
Laskume Õlimäelt sama teed mööda,
mida kasutas Jeruusalemma tulles ka Jeesus.
Kuidas Jeesuse reis linna toona läks?
Jeesuse jüngrid laenasid Tema õhutusel eeslisälu,
kellega keegi polnud veel ratsutanud.
Jeesus ratsutas sellega Jeruusalemma.
Seda oli prohveteerinud Sakarja.
"Ole väga rõõmus, Siioni tütar, hõiska, Jeruusalemma tütar!
Vaata, sulle tuleb sinu kuningas,
õiglane ja aitaja.
Tema on alandlik ja sõidab eesli seljas,
emaeesli sälu seljas." Sk 9:9
Rohkelt paasapühadele tulnud rahvast tuli Jeesusele vastu,
sest need, kes olid olnud kohal,
kui Jeesus äratas Laatsaruse surnuist, olid Temast rääkinud.
Rahvas laotas tee peale oma riideid ja murdis puudeoksi Jeesuse teele.
Jeesuse jüngrid hakkasid rõõmsalt valjul häälel Jumalat ülistama
kõigi imede eest, mida Jeesus nende nähes teinud oli.
"Ja mõned variserid rahva hulgast ütlesid Jeesusele:
'Õpetaja, hoiata oma jüngreid!'
Ta vastas: 'Ma ütlen teile,
kui need vaikiksid, peaksid kivid hakkama kisendama!' Lk 19:39-40
Jätame auto siia
ja kõnnime siit veidi edasi Templimäe lõunaservale.
Siin on välja kaevatud palju templiaegset elu.
Nüüd oleme tänases palvepaigas.
Jyrki, mis koht see on?
Oleme Templimäe vana sissepääsu juures.
Taamal näeb Hulda treppi,
mille kaudu rahvas läks Jeesuse ajal Jeruusalemma templisse Templimäel.
Templimägi on tähtis sellepärast,
et Jumal valis selle kohaks, kus pidi elama Tema nimi.
Juba Iisraeli kõrbeteekonna ajal rääkis Jumal Moosese kaudu:
"Vaid otsige seda paika,
mille Issand, teie Jumal, valib kõigilt teie suguharudelt,
et sinna panna oma nime;
tema eluaset otsige, ja sinna minge!" 5Ms 12:5
Morija mägi oli ka koht, kuhu Aabraham Iisakit ohverdama tuli.
Taavet ostis selle rehepeksuks kasutatud mäeharja,
kui Jumal käskis Taavetil just sinna altari ehitada.
Siiasamma ehitas Saalomon templi.
"Ja Saalomon hakkas Issanda koda ehitama Jeruusalemma Morija mäele,
kus Taavetil, tema isal, oli olnud ilmutus,
paika, mille Taavet oli kindlaks määranud
jebuuslase Ornani rehealuse kohale." 1Aj 3:1
Saalomoni tempel hävitati.
Selle asemele ehitati teine tempel, mida Heroodes Suur hiljem laiendas.
Ka Jeesus rääkis sellest kohast, kui eriliselt Tema Isale kuuluvast,
kus Ta isegi peab olema.
Kui Jeesus unustas 12-aastasena siit paasapüha järel koju minna,
leiti Ta templist ja Ta ütles oma vanematele:
"Miks te siis olete mind otsinud? Kas te ei teadnud,
et ma pean olema neis paigus, mis on mu Isa päralt?" Lk 2:49
Jeesuse jäämine templisse
oli ka prohvetlik eeltähendus selle paasapüha teostumisest,
mille järel Jeesus jääb püsivalt siia,
et siit mäelt kuningana maailma valitseda.
Kõik templiga seotud võrdpildid täituvad,
kui tuleb Jeesus ja Tema kuningriik.
Rääkisime teel sellest,
kuidas Jeesust juba tervitati kuningana,
kui Ta esimesel korral viimast korda Jeruusalemma saabus.
Jeesus ei püüdnud seda tervitamist kuidagi vaigistada,
kuigi selle lõplik teostumine oli veel kaugel tulevikus.
Tema toonase Jeruusalemma saabumise sündmused
räägivad ka sellest, mis juhtub, kui Ta teist korda tuleb.
Linna jõudes läks Ta templi juurde.
See pidi olema Iisraeli Jumala teenimiskoht,
kuid rahvas oli varastanud selle oma asju teenima.
Matteus räägib:
"Ja Jeesus tuli pühakotta
ja ajas välja kõik, kes pühakojas müüsid ja ostsid,
ning lükkas kummuli rahavahetajate lauad
ja tuvimüüjate pingid. Ja ta ütles neile:
'Kirjutatud on: Minu koda hüütagu palvekojaks,
aga teie teete selle röövlikoopaks!'"' Mt 21:12-13
Samal moel hävitab Jeesus naastes need,
kes tänapäeval ei austa Iisraeli Jumala valitud paika,
vaid panevad vastu plaanile, mis Temal selle mäe jaoks on.
Psalmis 2 räägib Jumal:
"Miks paganad möllavad ja rahvad mõtlevad tühja?
Ilmamaa kuningad astuvad esile
ja vürstid peavad üheskoos nõu Issanda ja tema võitud mehe vastu:
'Kiskugem katki nende ahelad ja visakem enestelt ära nende köied!'
Kes taevas istub, naerab; Issand pilkab neid.
Oma vihas ta kõneleb siis nendega ja oma raevus ta teeb neile hirmu:
'Aga mina olen seadnud oma kuninga Siionile,
oma pühale mäele.'" Ps 2:1-6
Enne kui hakkame tänama saabuva,
Jeesuse nähtava kuningriigi aja eest,
teeme kindlaks,
et Jeesus on juba kuningas meie südameis.
Jeesus, annan Sulle kuninga koha oma elus juba nüüd.
Valitse Sina minu elu oma hea tahte kohaselt
ja anna mulle juba praegu Sinule kuulekas süda,
mis Sind teenib.
Jeesuse nimel, aamen.
Täname Jumalat selle eest,
et Jeesus tuli juba kord templisse tervitatud kuningana,
ja et Ta hakkab siit kunagi maad valitsema.
Aitäh Jeesus, et naased kuningana Jeruusalemma,
mida oled ise Suure Kuninga linnaks nimetanud.
Aitäh, et Sina oled see,
kes siit mäelt kord kuningana maailma valitseb.
Aitäh Jeesus, et kõik, mida esimest korda maa peal käies tegid,
teostub täies mõõdus, kui Sa tuled oma aus.
Aitäh, et valisid selle koha oma eesmärkide jaoks
ja et viid oma plaani siin mäel täide.
Jeesuse tagasitulek kuninana
on paljuski seotud Iisraeli hõimude naasmisega oma maale.
Jeesuse kuningavõimu tulekut
on näha hõimude naasmisega seotud tõotustes.
Näiteks Jeremija kirjutab:
"Vaata, päevad tulevad, ütleb Issand,
mil ma lasen tõusta Taavetile ühe õige võsu;
tema valitseb kui kuningas ja talitab targasti,
tema teeb maal õigust ja õiglust.
Tema päevil päästetakse Juuda ja Iisrael elab julgesti;
ja see on nimi, millega teda hüütakse:
'Issand, meie õigus'.
Seepärast, vaata, päevad tulevad,
ütleb Issand, mil enam ei öelda:
'Nii tõesti kui elab Issand, kes tõi Iisraeli lapsed ära Egiptusemaalt',
vaid: 'Nii tõesti kui elab Issand,
kes tõi ja juhtis Iisraeli soo järglased
koju põhjamaalt ja kõigist maadest, kuhu ma olin nad ajanud.'
Ja nad hakkavad elama oma maal." Jr 23:5-8
Juba Mooses rääkis Jeesuse kuningavõimust siin paigas,
kohe, kui Iisraeli rahvas oli Punase mere ületanud.
"Sa viid selle ja istutad oma pärisosa mäele,
paika, mille sina, Issand, oled teinud oma asupaigaks,
pühamusse, Issand, mille valmistavad sinu käed.
Issand on kuningas ikka ja igavesti!" 2Ms 15:17-18
Ingel Gabriel aga kinnitas Maarjale,
et Jeesus on see kuningas, kes Iisraeli Jeruusalemmast valitseb.
"Tema saab suureks ja teda hüütakse Kõigekõrgema Pojaks
ja Issand Jumal annab talle tema isa Taaveti trooni.
Ja ta valitseb kuningana Jaakobi soo üle igavesti
ning tema valitsusele ei tule lõppu." Lk 1:32-33
Iisraeli rahvas ning selle hõimude naasmine ja ühinemine aitab mõista,
et lisaks üksikisikutele huvitavad Jumalat ka terved rahvad.
Tal on plaan rahvaste ja isegi rahvaste hõimude jaoks.
Oleme saatesarjas vaadelnud Jumala kuningriigi tulekut
Iisraeli põhjapoolsete hõimude perspektiivist.
Samal ajal, kui hõimud naasevad Taaveti soo kuningavõimu alla,
on pilt palju suurem ja puudutab kõiki rahvaid.
Kui Sakarja oli ennustanud eesli seljas ratsutavast kuningast,
jätkub tema prohveteering nii:
"Mina hävitan Efraimist sõjavankrid ja sõjaratsud Jeruusalemmast,
sõjaammudki hävitatakse. Ja tema kuulutab rahvaile rahu
ning valitseb merest mereni,
Frati jõest ilmamaa ääreni." Sk 9:10
Palvetame täna siin, sest Jeesuse 1000-aastase kuningriigi ajal
saab Templimäest maailma valitsuskeskus
ja kõik rahvad voolavad siia.
"Aga viimseil päevil sünnib,
et Issanda koja mägi seisab kindlana kui mägede tipp
ja tõuseb kõrgemale küngastest ning kõik paganad voolavad ta juurde.
Ja paljud rahvad lähevad ning ütlevad:
'Tulge, mingem üles Issanda mäele, Jaakobi Jumala kotta,
et ta meile õpetaks oma teid
ja et võiksime käia tema radu: sest Siionist lähtub Seadus
ja Jeruusalemmast Issanda sõna!'" Js 2:2-3
Täname nüüd selle eest,
et Jeesus naaseb Iisraeli ja kogu maailma kuningaks.
Aitäh, Isa, Sinu imelise plaani eest
seada oma Poeg Jeesus Iisraeli ja kogu maailma kuningaks.
Aitäh, et Tema hea võim kukutab kõik kurjuse meelevalla.
Aitäh, Jeesus, et lunastasid meid oma verega pimeduse võimusest
oma kuningriigi kodanikeks.
Aitäh, Jeesus, et Sina oled see,
keda Iisraeli hõimud ja kõik rahvad siin kuningana teenivad.
Aitäh, Jeesus, selle eest, et oled rahuvürst.
Sinul on võim kogu maailma üle ja tood tulles siia rahu.
Jumala kuningriigi tuleku eel toimub esimene surnute ülestõusmine,
kui Jumala omad ärkavad ellu uues ülestõusmisihus.
Jumala kuningriigis maa peal saavad elavaks kõik inimesed,
kes on selle kuningriigi kodanikud.
See, mis on Aadama patu ja selle tagajärgede tõttu maa peal surnud,
saab maa peal uuesti elavaks,
kui teine Aadam ehk Jeesus maa valitsemise üle võtab.
Ilmutusraamat räägib:
"Õnnis ja püha on see,
kes saab osa esimesest ülestõusmisest;
nende üle ei ole teisel surmal meelevalda,
vaid nad on Jumala ja Kristuse preestrid
ning valitsevad koos temaga kuningatena tuhat aastat." Ilm 20:6
Siis teostuvad maa peal täielikult, füüsiliselt Jeesuse sõnad:
"Mina olen ülestõusmine ja elu.
Kes minusse usub, see elab, isegi kui ta sureb." Jh 11:25
Kuna kurat on täielikult kinni seotud,
saab Jumala rahvas teostada siis Jumala algset unistust maailmast.
"Siis elab hunt tallega üheskoos ja panter lesib kitsekese kõrval;
vasikas, noor lõvi ja nuumveis on üheskoos
ning pisike poiss ajab neid.
Lehm ja karu käivad karjamaal,
nende pojad lesivad üheskoos,
ja lõvi sööb õlgi nagu veis.
Imik mängib rästiku uru juures
ja võõrutatu sirutab käe mürkmao koopasse.
Ei tehta paha ega kahju kogu mu pühal mäel,
sest maa on täis Issanda tundmist -
otsekui veed katavad merepõhja." Js 11:6-9
Kui Jeesus oli templi puhastanud,
tervendas Ta seejärel kohe pimedaid ja vigaseid ning lapsed ülistasid Teda.
See oli eelmaitse täielikust tervisest, mis teostub Tema kuningavõimu all.
Täname selle elu eest Jeesusega.
Aitäh, Jeesus, eelmaitse eest, mille maa peal oma riigist andsid.
Aitäh, et toitsid näljaseid, tervendasid haigeid,
vabastasid küüru vajunuid ja ajasid välja rüvedad vaimud.
Loodus kuuletus Sulle
ja Su kirkus pimestas jüngrid Sinuga mäel olles.
Pole teist nime ei sellel ajastul ega tulevasel,
mis oleks Sinu nimest kõrgem, Jeesus.
Aitäh, Jeesus, et oled juba võitnud surma väe
ja hävitad surma lõplikult.
Aitäh ülestõusmiselu eest,
mida surmast vabastatuina saame Sinuga elada Sinu kuningavõimu all.
Aitäh, et suudad äratada ellu kõik,
mis on patu tõttu surnud.
Jumala kuningriik on igavene,
kuid praegune taevas ja maa mitte.
Kui Jeesus on lõplikult tegelenud kurjusega siin maailmas,
on aeg siirduda tulevasse maailma.
Paulus kirjutab sellest etapist:
"Ja siis tuleb lõpp,
kui ta loovutab kuningriigi Jumalale ja Isale,
olles kõrvaldanud iga valitsuse ja iga meelevalla ja väe.
Sest tema peab valitsema kuningana,
kuni Jumal paneb kõik vaenlased tema jalge alla.
Viimse vaenlasena kõrvaldatakse surm." 1Kr 15:24-26
Jumal loob uued taevad ja uue maa,
kus kurjust enam pole.
Ilmutusraamat räägib:
"Ma nägin uut taevast ja uut maad;
sest esimene taevas ja esimene maa olid kadunud
ning merd ei olnud enam.
Ja ma nägin püha linna, uut Jeruusalemma,
taevast Jumala juurest alla tulevat,
valmistatud otsekui oma mehele ehitud mõrsja.
Ja ma kuulsin valju häält troonilt hüüdvat:
'Vaata, Jumala telk on inimeste juures
ning tema asub nende juurde elama ning nemad saavad tema rahvaiks
ning Jumal ise on nende juures nende Jumalaks." Ilm 21:1-3
Uue Jeruusalemma väravail on hõimude nimed
ja nende väravate kaudu tulevad rahvad linna.
Johannes räägib:
"Ja ta kandis mu vaimus suurele ja kõrgele mäele
ning näitas mulle linna, püha Jeruusalemma,
mis on alla tulemas taevast Jumala juurest
ja millel on Jumala kirkus,
ning ta valgus on kõige kallima kivi sarnane,
otsekui jaspis, mis hiilgab nagu mägikristall.
Sellel on suur ja kõrge müür
ning kaksteist väravat ja väravate peal kaksteist inglit;
ning väravate peale on kirjutatud nimed,
mis on Iisraeli laste kaheteistkümne suguharu nimed." Ilm 21:10-12
Rahvaste ja hõimude naasmine koju
ulatub uue maailma ja uue Jeruusalemmani,
kus Isa Jumal ise inimeste keskel elab.
Ülistame Jumalat Psalmi 145 sõnadega:
"Ma tõstan sind kõrgeks, mu Jumal, sa kuningas!
Ja ma tänan su nime ikka ja igavesti!"
"Sinu võimsuse toredat hiilgust
ja su imeasju tahan ma meeles mõlgutada.
Sinu kardetavast jõust räägitagu
ja ma jutustan sinu suurtest töödest.
Su suure headuse mälestust kuulutatagu
ja su õiguse üle hõisatagu!
Armuline ja halastaja on Issand,
pika meelega ja suur helduselt.
Hea on Issand kõigile
ja tema halastus on üle kõigi tema tegude."
"Sinu riik on kõigi ajastute riik
ja sinu valitsus kestab rahvapõlvest rahvapõlve." Ps 145:1,5-9, 13
Oleme saatesarjas valmistanud maad palves Efraimi naasmiseks.
Efraimi naasmine on laienenud puudutama rahvaste saabumist
Jumala igavesse kuningriiki.
Sellel on konkreetne põhjus.
Jumal ise seadis Efraimi oma esmasündinuks.
Seepärast on just Efraim eelkäija ja eeltähendus sellest,
kuidas rahvas tagasi Jumala juurde naaseb.
Seepärast kuulutab Efraim ja tema naasmine,
et ka põikpäiselt Jumala vastu mässanud rahval
on võimalik tagasi Isa juurde naasta.
Kadunud poja naasmine, läbi elamine ja kuulutamine
on Efraimi koht Jumala suures narratiivis.
See kuulutab Jumala suurest armust ja ustavusest.
Seepärast kuulutavad vahimehed just Efraimi mägedel
naasmist Jumala juurde:
"Sest tuleb päev, kui vahimehed hüüavad Efraimi mäestikus:
'Tõuske, mingem üles Siionisse Issanda, meie Jumala juurde!'" Jr 31:6
Saatesarjas oleme palves läbi käinud rahva naasmist valmistava protsessi
ehk pattude tunnistamise,
Jumala tõotustest kinnihaaramise ja tänu.
Tänu Jumalale selle eest,
et oleme saanud osaleda Tema tegemistes.
On olnud imeline teha neid palvereise koos teiega.
Aitäh Issandale teie ustavuse eest oma panusega.
Me ei mõista veel täielikult, milles oleme saanud Issandaga osaleda.
Ükski palve pole olnud asjatu ja Issanda sõna ei naase tühjalt,
vaid viib ellu, milleks see läkitati.
See on viimane Iisraeli mägede sarja saade.
Jätkame seejärel uute Kuningriigi tuulte osadega.
Aitäh ka kõigile, kes palvereise rahaliselt toetasid.
Võid oma toetust jätkata ekraanilolevate kanalite kaudu.
TV7 Eesti kanalit saab toetada helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri